AQSh dunyoning 122 nafar yetakchisi telefon qo‘ng‘iroqlarini kuzatgani ma’lum bo‘ldi

Germaniyaning Der Spiegel nashri AQSh Maxsus xizmat agentligi (MXA) maxfiy hujjatlariga tegishli yangi ma’lumotlarni e’lon qildi. Unga ko‘ra, agentlik tomonidan kuzatilgan dunyo yetakchilarining asl soni 122 tani tashkil qiladi. Bu haqda The Verge xabar berdi.

MXAning Nymrod deb ataluvchi ayg‘oqchilik tizimi turli manbalar, jumladan ovozli va kompyuter aloqalaridan avtomatik ravishda ma’lum jumlalarni ajratib olish xususiyatiga ega. Yetakchilar ro‘yxatidan Germaniya kansleri Angela Merkel, Suriya prezidenti Bashar Asad, Ukraina sobiq bosh vaziri Yuliya Timoshenko ham o‘rin olgan.
Der Spiegel tomonidan fosh qilingan hujjatlarda Britaniya hukumat aloqalari markazi (GCHQ) Germaniyaning Stelar, Cetel, va IABG internet kompaniyalarini yashirin kuzatib, aloqalarni nazorat qilish uchun qulay “nuqtalar”ni qidirgani haqida ham ma’lumotlar mavjud. MXA ham AQSh sudidan Germaniyadagi aloqalarni kengroq kuzatish bo‘yicha ruxsat olgani qayd etilgan.
Eslatib o‘tamiz, o‘tgan yilning oktabr oyida MXA dunyoning 35 nafar yetakchisi telefon qo‘ng‘iroqlarini kuzatgani haqida The Guardian nashri Edvard Snoudendan olingan maxfiy hujjatlarga tayanib xabar qilgan edi.